ใครคือเจ้าของ JASPAL
เราคงเคยได้ยินชื่อแบรนด์ JASPAL บางคนรู้จักจากเสื้อผ้า บางคนรู้จักจากเครื่องนอน แต่รู้หรือไม่ว่า แบรนด์นี้เป็นของคนไทย และเป็นเจ้าของแบรนด์อื่นที่เราน่าจะรู้จักอีก เมื่อรวมแบรนด์ทั้งหมด เราอาจจะต้องเรียกว่า อาณาจักร ของ JASPAL JASPAL มีแบรนด์อะไรบ้าง รายได้เท่าไร ลงทุนแมนจะเล่าให้ฟัง
6 ก.พ. 2561

ใครคือเจ้าของ JASPAL / โดย ลงทุนแมน
เราคงเคยได้ยินชื่อแบรนด์ JASPAL
บางคนรู้จักจากเสื้อผ้า บางคนรู้จักจากเครื่องนอน
แต่รู้หรือไม่ว่า แบรนด์นี้เป็นของคนไทย
และเป็นเจ้าของแบรนด์อื่นที่เราน่าจะรู้จักอีก
เมื่อรวมแบรนด์ทั้งหมด เราอาจจะต้องเรียกว่า อาณาจักร ของ JASPAL
JASPAL มีแบรนด์อะไรบ้าง รายได้เท่าไร ลงทุนแมนจะเล่าให้ฟัง
JASPAL หรือ ยัสปาล เป็นบริษัทสัญชาติไทย ของตระกูล สิงห์สัจจเทศ ก่อตั้งขึ้นมาตั้งแต่ปี 2490 หรือเมื่อ 71 ปีที่แล้ว
ในตอนนั้น JASPAL เริ่มต้นมาจากธุรกิจเล็กๆ เป็นผู้นำเข้าผ้าลินินและเปิดร้านขายเครื่องนอนและสินค้านำเข้าต่างๆ
ต่อมาในปี 2515 ได้เปิดร้านขายเสื้อผ้าขึ้นเป็นร้านแรกของแบรนด์ JASPAL โดยนำเสนอเสื้อผ้าสำเร็จรูปพร้อมใส่ (Ready-to-wear) ที่ดูมีระดับ ในระดับราคาที่ไม่แพงมาก
ปี 2523 ถือว่าได้เริ่มเข้าสู่การเป็นผู้ผลิตอย่างเต็มตัว โดยได้มีการติดตั้งเครื่องจักรขนาดใหญ่ที่ใช้ในการเย็บและปั่นด้ายขึ้นเป็นครั้งแรก
หลังจากนั้นมาธุรกิจของ JASPAL ก็ขยายและเติบโตขึ้นเรื่อยๆ มีทั้งโรงงานผลิตสิ่งทอขนาดใหญ่ เพิ่มแบรนด์ที่ทางบริษัทเป็นผู้ผลิตเอง ไปจนถึงการเป็นตัวแทนจำหน่ายสินค้าแบรนด์ต่างประเทศ
ปัจจุบัน JASPAL ได้แปลงร่างจากธุรกิจร้านขายเครื่องนอนเล็กๆ กลายมาเป็นธุรกิจ Lifestyle Brand ที่มีทั้งแบรนด์เสื้อผ้า เครื่องประดับ รองเท้า เครื่องหนัง แว่นตา และเครื่องนอน มากมายเป็น 10 แบรนด์
ตอนลงทุนแมนหาข้อมูล ลงทุนแมนก็เพิ่งรู้เหมือนกันว่าบางยี่ห้อเป็นของ JASPAL
แบรนด์ของ JASPAL มีอะไรบ้าง?
ที่หลายคนน่าจะเห็นกันบ่อยๆ ก็คงเป็น CPS CHAPS, CC DOUBLE O (CC-OO), LYN, และ LYN AROUND
นอกจากนี้ก็ยังมี SHOE BAR, MISTY MYNX, ROYAL IVY REGATTA, และ QUINN
ส่วนแบรนด์ที่ JASPAL เป็นตัวแทนจำหน่ายในไทย ก็อย่างเช่น FOOTWORK, FOOTWORK NOIR, FRED PERRY, และ JELLY DREAMS เป็นต้น
และนี่แค่แบรนด์เสื้อผ้า..
ธุรกิจเครื่องนอนของ JASPAL ยังมีอีก 7 แบรนด์ คือ JASPAL, SANTAS, BACKSAVER, ETHAN ALLEN, STEVENS, TEMPUR, และ SEALY
รายได้ของ JASPAL
บริษัท ยัสปาล จำกัด - ผลิตและจำหน่ายเสื้อผ้าสำเร็จรูป
ปี 2556 รายได้ 5,890 ล้านบาท กำไร 248 ล้านบาท
ปี 2557 รายได้ 6,895 ล้านบาท กำไร 419 ล้านบาท
ปี 2559 รายได้ 8,530 ล้านบาท กำไร 195 ล้านบาท
(ปี 2558 ไม่ได้เปิดเผย)
บริษัท ยัสปาล แอนด์ซันส์ - ผลิตและจำหน่ายเครื่องนอน
ปี 2557 รายได้ 1,572 ล้านบาท กำไร 56 ล้านบาท
ปี 2558 รายได้ 1,616 ล้านบาท กำไร 41 ล้านบาท
ปี 2559 รายได้ 1,748 ล้านบาท กำไร 78 ล้านบาท
เมื่อรวมกันปัจจุบันอาณาจักร JASPAL จะมีรายได้รวมกันมากกว่า 10,000 ล้านบาทต่อปี
นี่ยังไม่รวมธุรกิจอสังหาริมทรัพย์ของ JASPAL เช่น Somerset Sukhumvit Thonglor, Somerset Maison Asoke Bangkok, INSAF & JASPAL Residentials
ก่อนหน้านี้หลายคนคงคิดว่าจะมีแต่คนไทยเชื้อสายจีนที่จะทำธุรกิจประสบความสำเร็จในเมืองไทยเท่านั้น
นี่เป็นอีกตัวอย่างของคนไทยเชื้อสายอื่นที่ประสบความสำเร็จได้เหมือนกัน
จริงๆ แล้ว การทำธุรกิจให้ประสบความสำเร็จคงไม่เกี่ยวกับ เชื้อสาย หรือ ชาติตระกูล
ไม่ว่าเราเกิดมาเชื้อสายอะไร บรรพบุรุษมีฐานะอย่างไร
ส่วนนั้นมันก็แค่เหมือนหนังเปิดเรื่อง
ส่วนเรื่องราวตอนกลางเรื่องจะเป็นอย่างไร
ก็คงมีหลายอย่างเข้ามาเกี่ยวข้อง
และสุดท้าย
เราจะเขียนตอนจบเป็นอย่างไร ก็คงขึ้นอยู่กับตัวเราเอง..
----------------------
<ad> แต่สำหรับคนไทยเชื้อสายจีนแล้ว เราอาจมีผู้ช่วย..
นอกจากเก่งแล้วเราเรายังต้องเฮง เสริมฮวงจุ้ยกันด้วย
เฮงเฮงฮวงจุ้ย ศูนย์รวมของมงคลเสริมฮวงจุ้ย
ตี่จู้เอียะหินอ่อน ศาลพระภูมิ เจ้าแม่กวนอิม สิงโต
ฮกลกซิ่ว
ติดต่อสอบถามข้อมูลเพิ่มเติมได้ที่
tel:084-696-4444 /
Line ID: henghengmarble /
FB: 
 / website: 
----------------------
Reference
-
-